Mark Zuckerberg คุยกับ Joe Rogan ในรายการพอดแคสต์สารภาพเรื่องการเซ็นเซอร์เนื้อหาบนโซเชียลมีเดีย โดย  Zuckerberg ย้อนเล่าจุดเริ่มต้นของการเซ็นเซอร์ให้ฟังว่าในช่วง 10 ปีแรกของ Facebook เขาไม่ได้ให้ความสำคัญกับนโยบายเนื้อหาบนแพลตฟอร์มมากนัก ปัญหาต่างๆ เช่น การกลั่นแกล้งหรือการละเมิดลิขสิทธิ์ จะได้รับการจัดการเป็นกรณีๆ ไป 

แต่จุดเปลี่ยนสำคัญเกิดขึ้นในปี 2016 ช่วงการเลือกตั้งประธานาธิบดี Donald Trump และ Brexit ที่เกิดขึ้นในเวลาใกล้เคียงกัน ตอนนั้นสื่อต่างๆ เริ่มวิพากษ์วิจารณ์ Facebook ว่าเป็นแหล่งแพร่กระจายข้อมูลเท็จ ซึ่ง Zuckerberg ในตอนนั้นยอมรับว่าเขาอาจจะให้ความสำคัญกับเสียงวิจารณ์จากสื่อมากเกินไป จึงเริ่มนำระบบการตรวจสอบข้อเท็จจริงโดย third party มาใช้ แต่ระบบนี้กลับไม่เป็นที่ยอมรับจากผู้ใช้ เพราะถูกมองว่ามีความลำเอียงในการเลือกตรวจสอบเนื้อหา (Zuckerberg คิดว่าระบบตรวจสอบแบบ Community Note บน X น่าจะดีกว่า)

Zuckerberg เล่าว่าสถานการณ์การระบาดของ COVID-19 ในปี 2020 ยิ่งทำให้การเซ็นเซอร์เนื้อหาบน Facebook หนักหนาขึ้นไปอีก เมื่อรัฐบาลไบเดนเริ่มกดดันให้ Facebook เข้าไปควบคุมเนื้อหาที่เกี่ยวข้องกับ COVID-19 ซึ่ง Zuckerberg บอกว่ากลายเป็นการเซ็นเซอร์ข้อมูลที่รัฐบาลไม่ชอบ แม้บางส่วนจะเป็นข้อมูลที่ถูกต้องก็ตาม โดยยกตัวอย่างกรณีรัฐบาล Biden ที่กดดันให้ Facebook ลบข้อมูลเกี่ยวกับผลข้างเคียงของวัคซีน ซึ่งนำไปสู่การตั้งคำถามเกี่ยวกับการเซ็นเซอร์ของ Facebook มากขึ้นในช่วงนั้น

Zuckerberg ยังกล่าวถึง กรณีอื้อฉาว Twitter Files ที่ Elon Musk เปิดเผยหลังเข้าซื้อกิจการจาก Twitter โดย Elon พบว่าการแบนบัญชี Twitter ของ Trump หลังเหตุการณ์จลาจลในรัฐสภา (6 มกราคม 2021) เกิดจากการตัดสินใจร่วมกันของผู้บริหารระดับสูงของ Twitter ภายใต้แรงกดดันทางการเมืองและสังคม โดยมีการถกเถียงกันภายในบริษัทว่าการกระทำดังกล่าวขัดกับนโยบายเสรีภาพในการพูดหรือไม่

ซึ่งในกรณี Twitter Files นี้ยังเผยให้เห็นว่า Twitter มีการใช้มาตรฐานที่แตกต่างกันระหว่างนักการเมืองรีพับลิกันและเดโมแครต ตัวอย่างเช่น นักการเมืองรีพับลิกันบางคนถูกลดการมองเห็นเนื้อหา (shadowban) หรือถูกแบนเนื่องจากโพสต์ที่เกี่ยวกับประเด็นการเลือกตั้งและ COVID-19 แม้จะไม่มีการละเมิดกฎอย่างชัดเจน

ข้อมูลจาก Twitter Files ระบุว่าเจ้าหน้าที่รัฐบาลและหน่วยงานรัฐ เช่น FBI และกระทรวงความมั่นคงแห่งมาตุภูมิ (DHS) มีบทบาทในการกดดัน Twitter ให้ลบเนื้อหาบางประเภท โดยอ้างว่าเป็นข้อมูลเท็จ (misinformation) เช่น เรื่องเกี่ยวกับวัคซีนหรือผลการเลือกตั้ง ซึ่งในบางกรณีเป็นข้อมูลที่ถูกต้องแต่ขัดกับนโยบายหรือวาระทางการเมืองของรัฐบาล

Zuckerberg ได้ชื่นชมความโปร่งใสของ Elon Musk ที่เปิดเผยข้อมูล Twitter Files ซึ่งแสดงให้เห็นถึงปัญหาที่แพลตฟอร์มโซเชียลมีเดียต้องเผชิญ โดยเฉพาะการถูกกดดันจากหน่วยงานรัฐและกลุ่มผลประโยชน์ต่างๆ

Mark Zuckerberg บอกว่าที่ตนเองตัดสินใจเปิดเผยเรื่องการเซ็นเซอร์เนื้อหาเพราะตระหนักถึงความผิดพลาดในอดีตที่ให้ความสำคัญกับแรงกดดันจากสื่อและรัฐบาลมากเกินไปจนส่งผลต่อเสรีภาพในการพูด ซึ่งเขาเชื่อว่าจำเป็นต่อการสร้างความไว้วางใจในโซเชียลมีเดีย